Наша падарожжа пачалося з наведвання могілак Росы – някропаля, дзе пахаваны многія славутыя беларускія віленчукі і тыя дзеячы, дзякуючы якім сучасныя беларусы маюць доступ да сваёй гістарычнай спадчыны. Недалёка ад уваходнай брамы магіла Чэслава Янкоўскага, паэта, перакладчыка, краязнаўцы, аўтара выдатнай манаграфіі “Ашмянскі павет”, у другім томе якой былі занатаваны звесткі пра Смаргоншчыну, у тым ліку згадваецца Міхал Клеафас Агінскі, размешчаны яго радавод і ноты знакамітага паланэза “Ля мінор”. Немагчыма было не аддаць даніну памяці чалавеку, які захаваў для нашчадкаў самае каштоўнае – памяць пра свой край і тых, хто яго ўслаўляў і спрыяў развіццю.